Pohjois-Savon käräjäoikeus tuomitsi turvapaikanhakijana Suomessa olleen miehen lapsiin kohdistuvista seksuaalirikoksista kolmen vuoden vankeuteen. Myös uhrit olivat turvapaikanhakijoina Suomessa.

Rikokset tapahtuivat Suomessa viime vuoden toukokuun ja syyskuun välisenä aikana.

Oikeuden mukaan vuonna 1970 syntynyt mies syyllistyi törkeään lapsen seksuaalisen hyväksikäyttöön, kahteen lapsen seksuaaliseen hyväksikäyttöön sekä sukupuolisiveellisyyttä loukkaavan kuvan levittämiseen. Yhden syytteen törkeästä lapsen seksuaalisesta hyväksikäytöstä oikeus hylkäsi.

Uhreina oli kolme poikaa, jotka olivat tapahtumahetkellä 13–14-vuotiaita. Niin mies kuin pojat olivat turvapaikanhakijoita Suomessa, ja he asuivat vastaanottokeskuksessa. Oikeuden laatimasta julkisesta selosteesta ei käy ilmi, millä paikkakunnalla rikokset tapahtuivat.

Vakavimmassa tapauksessa mies oli sukupuolielimellä tapahtuvassa sukupuoliyhteydessä yhden pojan kanssa. Mies teki pojalle myös muita seksuaalisia tekoja.

– Sukupuoliyhteys ja seksuaaliset teot ovat tehty erityisen nöyryyttävällä tavalla, koska ne on tallennettu videoimalla tai valokuvaamalla, oikeus kirjoittaa.

Mies pakotti toisen pojan tyydyttämään häntä metallisella hierontavälineellä. Kolmannen pojan mies pakotti katsomaan ja kuvaamaan kyseisen tyydyttämistapauksen.

Oikeus määräsi 46-vuotiaan Ali Mukhlus Jawdat Al-Moftin maksamaan uhreille yhteensä 14 000 euron korvaukset, joista sukupuoliyhteyteen joutunut poika sai 10 000 euroa.

Pohjois-Savon käräjäoikeus passitti miehen Kuopion vankilaan. Hän sai kolmen vuoden ehdottoman vankeusrangaistuksen.